Klasse weer by UKZN opgeskortDie Howard-kollege van die Universiteit van KwaZulu-Natal (UKZN). Foto: http://law.ukzn.ac.za/ Lesiba Seshoka, woordvoerder van die universiteit, het Maandagoggend in ŉ kort verklaring gesê die universiteitbestuur het besluit om alle akademiese bedrywighede vir die dag op te skort. “Die besluit is geneem ná ŉ gesprek met die studenteraad en is in die beste belang van die universiteit,” het Seshoka gesê. Lesings sal na verwagting Dinsdag weer hervat word. Lesings by UKZN is verlede week Donderdag en Vrydag opgeskort nadat betogings op die universiteit se Pietermaritzburg- en Westville-kampusse gewelddadig geraak het. Studente dring aan op geen verhoging in studiefooie vir 2017 nie. Hoewel betogings slegs op die twee kampusse plaasgevind het, is klasse op al die kampusse gestaak. Polisiebeamptes moes verlede week rubberkoeëls afvuur om betogende studente in bedwang te bring en twee studente is op die Pietermaritzburg-kampus in hegtenis geneem. Studente het ook ŉ protesaksie oor lewensomstandighede in Yusuf Dadoostraat in sentrale Durban gehou en die straat tydens spitsverkeer afgesper.